อาคเนย์เจาะเบี้ยสุขภาพเด็ก
อาคเนย์ประกันชีวิตจับกลุ่มพ่อแม่ขายแพ็กเกจเบี้ยสุขภาพและทุนการศึกษาเด็ก
19 พ.ค. 2559

อาคเนย์ประกันชีวิตจับกลุ่มพ่อแม่ขายแพ็กเกจเบี้ยสุขภาพและทุนการศึกษาเด็ก
นายวิชัย ชีวศรีรุ่งเรือง รองกรรมการผู้จัดการอาวุโส สายงานตัวแทน บริษัท อาคเนย์ประกันชีวิต เปิดเผยว่า บริษัทได้เปิดตัวแบบประกันสุขภาพและทุนการศึกษาตัวใหม่ สำหรับเด็กอายุตั้งแต่ 30 วัน ถึง 15 ปีโดยเฉพาะ ประกอบด้วยแบบประกันสไมล์ คิดส์ ที่ให้ความคุ้มครองค่ารักษาพยาบาลผู้ป่วยในจากการเจ็บป่วยหรือบาดเจ็บจากอุบัติเหตุ ค่าเบี้ยเริ่มต้นวันละ 15 บาท
นอกจากนี้ ยังมีแบบประกันสมาร์ท คิดส์ ให้ความคุ้มครองค่ารักษาพยาบาลผู้ป่วยในและรับเงินคืนสูงถึง 120% ของจำนวนเงินเอาประกันภัยเมื่อครบสัญญา 25 ปี เพื่อเป็นทุนการศึกษาหรือประกอบอาชีพได้ 
ทั้งนี้ ปัจจุบันพบข้อมูลว่า เด็กในวัยเรียนมีโอกาสเจ็บป่วยบ่อย เนื่องจากติดเชื้อจากเพื่อนๆ ที่โรงเรียนหรือสถานรับเลี้ยงเด็ก หากต้องนอนพักรักษาตัวภายในโรงพยาบาล ก็ทำให้ผู้ปกครองกังวลใจและเสียค่ารักษาพยาบาลค่อนข้างสูง อาคเนย์ประกันชีวิตจึงออกแบบแพ็กเกจประกันสุขภาพสำหรับเด็กมา ให้ผู้ปกครองได้เลือกตามความต้องการ มั่นใจว่าผลิตภัณฑ์ใหม่นี้จะช่วยทำให้อาคเนย์ขยายฐานลูกค้าได้กว้างขึ้น ถือเป็นการต่อยอดจากโครงการอาคเนย์ เฮลท์ โปรเทค แพ็กเกจสุขภาพสำหรับผู้ใหญ่ที่เปิดตัวไปก่อนหน้า